গোপন ক্যামেরা অভিযানের ভিডিও ফুটেজ পরীক্ষা করানোর জন্য বুধবার নিজের ল্যাপটপ ‘সেন্ট্রাল ফরেন্সিক সায়েন্স ল্যাবরেটরি’র (সিএফএসএল) অধিকর্তার হাতে তুলে দিলেন ‘নারদনিউজ ডটকমে’র সিইও ম্যাথু স্যামুয়েল।
গত শুক্রবার তৃণমূলের আপত্তি উড়িয়ে হায়দরাবাদের কেন্দ্রীয় ফরেন্সিক গবেষণাগারে নারদ-কাণ্ডের ফুটেজ পরীক্ষার জন্য নির্দেশ দিয়েছিল কলকাতা হাইকোর্ট। একইসঙ্গে ম্যাথু যাতে সশরীরে তাঁর ল্যাপটপ সিএফএসএলে’র হাতে তুলে দেন, সেই নির্দেশও দিয়েছিল প্রধান বিচারপতি মঞ্জুলা চেল্লুর এবং বিচারপতি অরিজিৎ বন্দ্যোপাধ্যায়ের ডিভিশন বেঞ্চ। সেইমতো এদিন ফুটেজ সংগ্রহে গঠিত কমিটির প্রধান তথা হাইকোর্টের রেজিস্ট্রার জয়ন্ত কোলের উপস্থিতিতে সিএফএসএলে’র অধিকর্তা কে পি এস কারথার কাছে ল্যাপটপ জমা করেন       নারদ-সিইও।
প্রসঙ্গত, হাইকোর্টে দেওয়া হলফনামায় ম্যাথু জানিয়েছিলেন, নিজের আইফোনের সাহায্যে গোপন ক্যামেরা অভিযান করেছেন তিনি। কিন্তু আইফোনে দু’ঘণ্টার বেশি ফুটেজ রাখা সম্ভব ছিল না। তাই সেটি ল্যাপটপে তুলে রাখতেন নারদ-সিইও। ফোনের ‘মেমরি’ খালি করে আবার অভিযানে বেরিয়ে পড়তেন ‘নারদ’। এই কারণেই আইফোনের পাশাপাশি ফুটেজ সংরক্ষণে ব্যবহৃত পেনড্রাইভ এবং ল্যাপটপও আদালতের কাছে জমা দেওয়ার নির্দেশ দিয়েছিল হাইকোর্ট। আইফোন এবং পেনড্রাইভ আগেই জমা করলেও, ল্যাপটপ হস্তান্তরের প্রশ্নে আপত্তি জানিয়েছিলেন ম্যাথু। তাঁর বক্তব্য ছিল, এক্ষেত্রে ল্যাপটপের দাম পেলে তিনি সেটিও আদালতের হাতে তুলে দেবেন। ম্যাথুর এই বক্তব্যে বিরক্তি প্রকাশ করে হাইকোর্ট। এরপরই সশরীরে ল্যাপটপ জমা দেওয়ার নির্দেশ।
হাইকোর্টের নির্দেশ অনুযায়ী, চার সপ্তাহের মধ্যে ফুটেজ পরীক্ষা করে আদালতের কাছে রিপোর্ট পেশ করবে সিএফএসএল। এদিন ফুটেজ হায়দরাবাদে পৌঁছে যাওয়ায় খুব দ্রুত নারদ-কাণ্ডের সত্যতা সামনে চলে আসবে বলে মনে করছেন আইনজীবী মহলের একাংশ। ম্যাথু নিজেও টুইট করেছেন, ‘সত্য সামনে আসুক’!